Temple de Borobudur

Lo temple de Borobudur es un edifici religiós bodista bastit en Java ai sègles VIII e IX. Sa bastida aguèt luòc a l'iniciativa dau rèi Sanjaya de la dinastia Sailendra. La construccion auriá durat de 760 a 830 e l'endrech venguèt un temple e un luòc de romavatge. Foguèt probablament abandonat entre 928 e 1006, periòde que correspond a un desplaçament dau poder javanés dau centre vèrs lei regions orientalas de l'illa en causa d'una tièra d'erupcions volcanicas. Lo temple foguèt en partida enterrat per lei centres e escondut per la jungle. Pasmens, foguèt pas totalament oblidat per la populacion lcala. En 1814, una mission de reconoissença olandesa i foguèt ansin mandada. Permetèt de tornar descubrir l'importància dau site e de desgatjar lo monument. Après l'independéncia d'Indonesia, de trabalhs de restauracion comencèron en 1973 amb l'ajuda de l'UNESCO.

Construch sus una còla, lo temple a una basa carrada de 123 × 123 m. Quatre galariás geometricas ornadas de bas relèus presentant la vida de Boda permèton d'agantar la cima. Aquela darriera es compausada de tres terrassas que menan a un stupa que protegís un estatua inacabada de Boda. L'origina d'aquela estructura es desconeguda (acte volontari, escultura inacabada ?). Existís tanben una cinquena galariá, enterrada e normalament inacessibla ai romieus, que representa lei turpituds de la vida terrèstra. La rason de sa dissimulacion son pas conegudas (volontat religiosa, besonh de consolidar lei fondacions dau bastiment ?).

 Liames intèrnes 

 Bodisme.
 Java.

 Bibliografia 

 Nòtas e referéncias